Document ID: /roh_data/filtered/fineweb-2-filterrobots_roh.jsonl.gz/73260

En l'Africa Subsaharica è la violenza encunter cristians e cristianas s'augmentada cleramain. Ma la cuminanza mundiala na percepescha betg propi quai. Ella na realisescha gnanc la situaziun catastrofala che regia en adina pli blers pajais africans.
L'anteriura scolasta Maria Chatrina Gisep Hofmann ha sezza vivì durant quatter onns en Tansania ed è era suenter adina puspè viagiada en l'Africa. Tenor ella datti regiuns en l'Africa, nua che la via al cult divin en baselgia saja sco in ticket one way. Gisep Hofmann ha fastidi surtut da la situaziun en Tansania. Ma er en bleras autras regiuns sco la Nigeria ubain en la Republica Democratica dal Congo vegnian commembras e commembers da cuminanzas religiusas cristianas persequitads e supprimids a moda e maniera adina pli brutala.
Las regenzas ed er bleras funcziuns en las autoritads èn occupadas da persunas muslimas. Quellas na fan betg bler encunter las acziuns violentas da lur concartents.
Era pliras ovras d'agid cristianas fan attent a la violenza brutala cunter umans cristians che daventia adina pli vehementa. La violenza sanguinusa saja il med da gruppaziuns islamisticas per derasar lur atgnas ideologias e per sfurzar si al pievel african la religiun muslima. Da la Nigeria anora veglian ins installar in nov califat islamistic.
Tenor il «Index da la persecuziun mundiala» actual da l'ovra d'agid «Open Doors» cuntanscha la dimensiun da la violenza cunter cristians in nov punct culminant. Uschia èn – tenor «Open Doors» – vegnids assassinadas tranter il prim d'october 2021 ed ils 30 da settember 2022 almain 5'621 cristianas e cristians. Quai èn bundant 80 pertschient dapli che anc avant tschintg onns. Lura eran quai anc 3'066 morts en il medem temp.
Perquai ch’ils umans da cretta cristiana en l’Africa appartegnan ad uschè bleras differentas cuminanzas religiusas, na vegnan els da s’unir e da sa dustar encunter ils invasurs islamistics.
Co ha Maria Chatrina Gisep Hofmann s'accurschì la persecuziun e la violenza creschenta envers minoritads cristianas? Co e nua sa mussa quella oz spezialmain tenor ella? E pertge na vegnan las cristianas ed ils cristianas betg propi da sa dustar cunter ils invasurs ed ils terrorists religius?